На основу члана 75. став 2. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13 – исправка, 108/13, 142/14, 68/15 – др. закон, 103/15, 99/16, 113/17, 95/18, 31/19, 72/19, 149/20, 118/21, 118/21 – др. закон, 138/22 и 92/23),

Министар финансија доноси

**ПРАВИЛНИК**

**о начину и поступку учитавања података у обједињени рачуноводствени информациони систем**

Члан 1.

Овим правилником уређује се начин и поступак учитавања података из пословних књига и евиденција у обједињени рачуноводствени информациони систем (у даљем тексту: ОРИС).

Члан 2.

Одредбе овог правилника примењују се на буџет Републике Србије, буџете аутономних покрајина и јединица локалне самоуправе, као и на њихове директне и индиректне кориснике буџетских средстава (у даљем тексту: корисници).

Члан 3.

Корисници су дужни да учитају податке из члана 1. овог правилника на шестом нивоу економске класификације до 20-ог у месецу за претходни месец.

До предаје годишњих финансијских извештаја корисници имају обавезу учитавања свих накнадно насталих промена које се односе на претходну годину.

Члан 4.

Приступ ОРИС-у корисници остварују уношењем идентификационих података у веб апликацију Управе за трезор у складу са интерним техничким упутством за рад у ОРИС-у, које је доступно у веб апликацији Управе за трезор.

Члан 5.

Овај правилник ступа на снагу осмог дана од дана објављивања у „Службеном гласнику Републике Србије”, а примењује се за буџет Републике Србије и његове директне кориснике учитавањем података за јануар 2025. године, а за индиректне кориснике буџета Републике Србије, буџете аутономних покрајина и јединица локалне самоуправе, као и њихове директне и индиректне кориснике буџетских средстава учитавањем података за јануар 2026. године.

Број 001969818 2024 10523 003 000 012 001

У Београду, 2. октобра 2024. године

Министар,

**Синиша Мали,** с.р.